ভূমি পেডনেকর

ভূমি পেডনেকর (; জন্ম: ১৮ জুলাই ১৯৮৯) হলেন একজন ভারতীয় চলচ্চিত্র অভিনেত্রী। ছয় বছর যশ রাজ ফিল্মসের সহকারী কাস্টিং পরিচালক হিসেবে কাজ করার পর, এই কোম্পানির প্রণয়ধর্মী হাস্যরসাত্মক দম লগা কে হইশা (২০১৫) চলচ্চিত্রের মাধ্যমে তার বড় পর্দায় অভিষেক হয়। এই ছবিতে তার কাজ সমাদৃত হয় এবং তিনি শ্রেষ্ঠ নবাগত অভিনেত্রী বিভাগে ফিল্মফেয়ার পুরস্কার অর্জন করেন।

পেডনেকর ২০১৭ সালে টয়লেট: এক প্রেম কথা ও শুভ মঙ্গল সাবধান ছবিতে একঘুঁয়ে নারী চরিত্রে অভিনয় করে প্রসিদ্ধি লাভ করেন। শুভ মঙ্গল সাবধান ছবিতে তার কাজের জন্য তিনি শ্রেষ্ঠ অভিনেত্রী বিভাগে ফিল্মফেয়ার পুরস্কারের মনোনয়ন লাভ করেন।

প্রারম্ভিক জীবন
পেডনেকর ১৯৮৯ সালের ১৮ই জুলাই বম্বে শহরে (বর্তমান মুম্বই) জন্মগ্রহণ করেন। তার পিতা সতীশ ছিলেন মহারাষ্ট্রের সাবেক স্বরাষ্ট্র ও শ্রম মন্ত্রী এবং মাতা সুমিত্রা মাদক-বিরোধী আন্দোলনের সক্রিয়কর্মী। পেডনেকর মুম্বইয়ের জুহুর আর্য বিদ্যা মন্দিরে পড়াশুনা করেন। তার যখন ১৫ বছর বয়স তখন তার পিতামাতা হুইসলিং উডস ইন্টারন্যাশনালে অভিনয় বিষয়ে তার পাঠগ্রহণের জন্য শিক্ষা ঋণ নেন। কিন্তু তার কম উপস্থিতির জন্য তাকে সেখান থেকে বহিষ্কার করা হয়। দেড় বছর পর তিনি যশ রাজ ফিল্মসে সহকারী পরিচালক হিসেবে যোগ দেন এবং এই ঋণের অর্থ পরিশোধ করেন। তিনি এই কোম্পানিতে শানু শর্মার সাথে সহকারী পরিচালক হিসেবে ছয় বছর কাজ করেন।

কর্মজীবন
যশ রাজ ফিল্মসের সাথে পেডনেকরের তিনটি চলচ্চিত্রের চুক্তি হয়। ২০১৫ সালে দম লগা কে হইশা চলচ্চিত্র দিয়ে তার বলিউডে অভিষেক হয়। আয়ুষ্মান খুরানার বিপরীতে অভিনয় করা এই চলচ্চিত্রে তাকে স্থুলকায় তরুণী সন্ধ্যা বর্মা চরিত্রে দেখা যায়। ডেইলি নিউ অ্যান্ড অ্যানালাইসিস-এর এক প্রতিবেদনে তিনি বলেন অতিরিক্ত স্থুলকায় হওয়া সত্ত্বেও এই চলচ্চিত্রে কাজের জন্য শুটিং শুরুর পূর্বে তিনি আরও ১২ কেজি ওজন বাড়ান। চলচ্চিত্রের চিত্রায়ন শেষ হওয়ার পূর্বে তিনি ওজন কমাতে থাকেন এবং সামাজিক যোগাযোগ মাধ্যমে তিনি সেইসব পদ্ধতি ও প্রক্রিয়া শেয়ার করেন। চলচ্চিত্রটি মুক্তির পূর্বেই তিনি অনেকাংশে তার ওজন কমিয়ে ফেলেন। ছবিটি মুক্তির পর তা স্লিপার হিট তকমা লাভ করে। রাজিব মাসান্দ এই চলচ্চিত্রের পর্যালোচনায় লিখেন, "পেডনেকর নিশ্চিতভাবে এই ছবির একটি অংশে প্রভাব বিস্তার করেছেন যা সন্ধ্যার প্রতি আপনাকে আগ্রহী করে তুলবে।" পেডনেকর তার কাজের জন্য শ্রেষ্ঠ নবাগত অভিনেত্রী বিভাগে ফিল্মফেয়ার পুরস্কার অর্জন করেন।

থাম্ব|200px|শুভ মঙ্গল সাবধান (২০১৭) ছবির প্রচারণায় ভূমি।
একই বছর পেডনেকর ওয়াই-ফিল্মসের একটি মিনি ওয়েব ধারাবাহিক ম্যান্‌স ওয়ার্ল্ড-এ অভিনয় করেন। লিঙ্গ অসমতা নিয়ে নির্মিত চার খণ্ডের ধারাবাহিকটি ২০১৫ সালের ২৯সে সেপ্টেম্বরে ইউটিউবে প্রকাশিত হয়। এতে আরও অভিনয় করেন অভিনেত্রী পরিণীতি চোপড়া, কালকি কেকলাঁ ও রিচা চাড্ডা। এক বছর অনুপস্থিতির পর তিনি শ্রী নারায়ণ সিংয়ের অভিষেক চলচ্চিত্র টয়লেট: এক প্রেম কথা (২০১৭) ছবিতে অক্ষয় কুমারের বিপরীতে অভিনয় করেন। এতে তিনি খোলা মাঠে মলত্যাগ প্রতিরোধে ভূমিকা পালনকারী এক ভারতীয় তরুণী চরিত্রে অভিনয় করেন। এনডিটিভি-র শৈবাল চ্যাটার্জি চলচ্চিত্রটি অপছন্দ করলেও "ছোটখাট একটি বিপ্লবের প্রধান অনুঘটক" হিসেবে পেডনেকরের কাজের প্রশংসা করেন। চলচ্চিত্রটি বাণিজ্যিকভাবে সফল হয় এবং ২১৬ কোটি রূপীর বেশি আয় করে।

টয়লেট: এক প্রেম কথা ছবির সফলতার পর তিনি হাস্যরসাত্মক-নাট্যধর্মী শুভ মঙ্গল সাবধান (২০১৭) ছবিতে অভিনয় করেন। পুরুষত্বহীনতা নিয়ে ব্যঙ্গধর্মী এই ছবিটি পরিচালনা করেছিন আর. এস. প্রসন্ন। এতে তিনি দ্বিতীয়বারের মত আয়ুষ্মান খুরানার বিপরীতে অভিনয় করেন। দি ইন্ডিয়ান এক্সপ্রেস-এর শুভ্র গুপ্ত লিখেন, "পেডনেকর আবার মনে করিয়ে দিলেন ভালোবাসার জন্য সৎ তরুণী ভূমিকায় তিনি কতটুকু দৃঢ়প্রত্যয়ী হতে পারেন।" এই ছবিতে অভিনয়ের জন্য তিনি শ্রেষ্ঠ অভিনেত্রী বিভাগে ফিল্মফেয়ার পুরস্কারের মনোনয়ন লাভ করেন এবং বিদ্যা বালানের কাছে পরাজিত হন।

পেডনেকর পরবর্তীকালে নেটফ্লিক্সের লাস্ট স্টোরিজ স্বল্পদৈর্ঘ্য চলচ্চিত্র সংকলনে জোয়া আখতারের পরিচালিত অংশে অভিনয় করেন। এতে তাকে গৃহকর্তার সাথে যৌন সম্পর্কে লিপ্ত এক গৃহকর্মী চরিত্রে দেখা যায়। এনডিটিভির রাজা সেন চারটি চলচ্চিত্রের মধ্যে জোয়া আখতারের অংশের প্রশংসা করেন এবং পেডনেকরের কাজকে খুবই ভালো বলে উল্লেখ করেন।

২০১৯ সালে পেডনেকরের মুক্তিপ্রাপ্ত প্রথম চলচ্চিত্র হল অভিষেক চৌবে পরিচলিত অপরাধধর্মী চলচ্চিত্র সোনচিড়িয়া। এতে তিনি সুশান্ত সিং রাজপুত ও মনোজ বাজপেয়ীর বিপরীতে তরুণী গৃহবধূ চরিত্রে অভিনয় করেন। এই চলচ্চিত্রের প্রস্তুতি হিসেবে তিনি আড়াই মাস শারীরিক প্রশিক্ষণ নেন এবং বন্দুক চালনা শিখেন। ফিল্ম কম্প্যানিয়ন-এর রাহুল দেসাই পেডনেকরের নারীত্বের অপরিহার্য জ্ঞানের ব্যবহারের প্রশংসা করেন। এরপর তাকে তুষার হিরানন্দনির জীবনীমূলক চলচ্চিত্র ষাণ্ড কি আঁখ-এ তাপসী পান্নুর সাথে অভিনয় করতে দেখা যায়। এই চলচ্চিত্রের প্রস্তুতি হিসেবে পান্নু ও পেডনেকর দুজন নারীর সাথে সময় কাটান এবং বন্দুক চালনার প্রশিক্ষণ নেন। তীব্র রোদে চিত্রগ্রহণের ফলে তিনি চর্ম অ্যালার্জিতে আক্রান্ত হন। মিন্ট-এর উদিতা ঝুনঝুনওয়ালা লিখেন, "পান্নু ও পেডনেকর অসাধারণ ও তেজোদ্দীপ্ত এবং তাদের শরীরী ভাষা ও অঙ্গভঙ্গি পরিবর্তনীয় হলেও তারা তাদের চরিত্রকে ধারণ করেছেন।" এই কাজের জন্য তারা দুজন যৌথভাবে শ্রেষ্ঠ অভিনেত্রী বিভাগে স্ক্রিন পুরস্কার (সমালোচক) অর্জন করেছেন। এছাড়া পেডনেকর সোনচিড়িয়া ও ষান্ড কি আঁখ চরিত্রে তার অভিনয়ের জন্য শ্রেষ্ঠ অভিনেত্রী বিভাগে ফিল্মফেয়ার সমালোচক পুরস্কারের মনোনয়ন লাভ করেছেন।

চলচ্চিত্রের তালিকা
 বছর চলচ্চিত্রের শিরোনাম চরিত্রের নাম পরিচালক টীকা ২০১৫ দম লগা কে হইশা সন্ধ্যা বর্মা শরত কাটারিয়া ম্যান্‌স ওয়ার্ল্ড নামহীন  ওয়েব ধারাবাহিক ২০১৭ টয়লেট: এক প্রেম কথা জয়া শর্মা শ্রী নারায়ণ সিং শুভ মঙ্গল সাবধান সুগন্ধা আর. এস. প্রসন্ন ২০১৮ লাস্ট স্টোরিজ সুধা জোয়া আখতার চারটি স্বল্পদৈর্ঘ্য চলচ্চিত্রের জোয়া আখতারের অংশ ২০১৯ সঞ্চিরিয়া ইন্দুমতি তোমার অভিষেক চৌবে  ষাণ্ড কি আঁখ চন্দ্রো তোমার তুষার হিরানন্দনী বালা লতিকা অমর কৌশিক পতি, পত্নী অউর ওহ বেদিকা ত্রিপাঠি মুদাসসার আজিজ ২০২০ শুভ মঙ্গল জিয়াদা সাবধান  হিতেশ কেবল্য বিশেষ উপস্থিতি ভূত - পার্ট ওয়ান: দ্য হন্টেড শিপ  ভানু প্রতাপ সিং নির্মাণাধীন ডলি কিটি অউর ওহ চমকতে সিতারে কিটি অলঙ্কৃতা শ্রীবাস্তব নির্মাণাধীন দুর্গাবতী দুর্গাবতী নির্মাণাধীন

পুরস্কার ও মনোনয়ন
 বছর চলচ্চিত্র পুরস্কার বিভাগ ফলাফল  ২০১৬ দম লগা কে হইশা ফিল্মফেয়ার পুরস্কার শ্রেষ্ঠ নবাগত অভিনেত্রী   প্রডিউসার্স গিল্ড চলচ্চিত্র পুরস্কার শ্রেষ্ঠ নবাগত অভিনেত্রী  স্ক্রিন পুরস্কার শ্রেষ্ঠ নবাগত অভিনেত্রী   জি সিনে পুরস্কার শ্রেষ্ঠ নবাগত অভিনেত্রী   স্টারডাস্ট পুরস্কার আগামীর নারী সুপারস্টার  বিগ স্টার এন্টারটেইনমেন্ট পুরস্কার সামাজিক ক্ষেত্রে সবচেয়ে বিনোদন প্রদানকারী অভিনয়শিল্পী - নারী  আইফা পুরস্কার বর্ষসেরা নবাগত তারকা অভিনেত্রী   ২০১৮ টয়লেট: এক প্রেম কথা জি সিনে পুরস্কার শ্রেষ্ঠ অভিনয়শিল্পী – নারী (দর্শকের পছন্দ) শ্রেষ্ঠ অভিনয়শিল্পী – নারী (জুরিদের পছন্দ) শুভ মঙ্গল সাবধান স্ক্রিন পুরস্কার শ্রেষ্ঠ অভিনেত্রী   ফিল্মফেয়ার পুরস্কার শ্রেষ্ঠ অভিনেত্রী  নিউজএইটিন রিল মুভি পুরস্কার শ্রেষ্ঠ অভিনেত্রী আইফা পুরস্কার শ্রেষ্ঠ অভিনেত্রী

তথ্যসূত্র

বহিঃসংযোগ


 Bhumi Pednekar on Bollywood Hungama

বিষয়শ্রেণী:১৯৮৯-এ জন্ম
বিষয়শ্রেণী:জীবিত ব্যক্তি
বিষয়শ্রেণী:২১শ শতাব্দীর ভারতীয় অভিনেত্রী
বিষয়শ্রেণী:ভারতীয় চলচ্চিত্র অভিনেত্রী
বিষয়শ্রেণী:হিন্দি চলচ্চিত্র অভিনেত্রী
বিষয়শ্রেণী:মুম্বইয়ের অভিনেত্রী
বিষয়শ্রেণী:মারাঠি ব্যক্তি
বিষয়শ্রেণী:মারাঠি বংশোদ্ভূত ভারতীয় ব্যক্তি
বিষয়শ্রেণী:হরিয়ানাভি বংশোদ্ভূত ব্যক্তি
বিষয়শ্রেণী:শ্রেষ্ঠ নবাগত অভিনেত্রী বিভাগে ফিল্মফেয়ার পুরস্কার বিজয়ী
বিষয়শ্রেণী:আন্তর্জাতিক ভারতীয় চলচ্চিত্র অ্যাকাডেমি পুরস্কার বিজয়ী
বিষয়শ্রেণী:জি সিনে পুরস্কার বিজয়ী
বিষয়শ্রেণী:স্টারডাস্ট পুরস্কার বিজয়ী